VENDIM
Nr. 602, datë 14.9.2022

PËR KRIJIMIN, ORGANIZIMIN DHE FUNKSIONIMIN E QENDRËS SË TRAJNIMIT TË ADMINISTRATËS TATIMORE DHE DOGANORE

Në mbështetje të nenit 100 të Kushtetutës dhe të pikës 2, të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Financave dhe Ekonomisë, Këshilli i Ministrave

VENDOSI:

KREU I
DISPOZITA TË PËRGJITHSHME

1. Krijimin, organizimin dhe funksionimin e Qendrës së Trajnimit të Administratës Tatimore dhe Doganore (në vijim, Qendra), si person juridik publik buxhetor, në varësi të ministrit përgjegjës për financat (në vijim, ministri), me seli në Tiranë.
2. Qendra ka për mision të sigurojë që kapacitetet e burimeve njerëzore të administratës tatimore dhe doganore në fushën fiskale të jenë në nivele të larta, me qëllim rritjen e performancës së tyre në kryerjen e detyrave dhe rritjen e cilësisë së shërbimeve, që ofrojnë këto administrata ndaj tatimpaguesve.
3. Fushat e përgjegjësisë së Qendrës janë:
a) forcimi i njohurive specifike të nëpunësve të administratës tatimore dhe doganore në fushën fiskale nëpërmjet trajnimeve;
b) kërkimet studimore dhe analizat në fushën fiskale;
[bookmark: _GoBack]c) botimi i studimeve në fushën fiskale;
ç) krijimi i njohurive specifike fiskale për nëpunësit e administratës shtetërore, që kanë lidhje me fushën fiskale, sipas kërkesës dhe kur është e mundur nga Qendra.
4. Qendra financohet nga buxheti i shtetit dhe nga burime të tjera të ligjshme.

KREU II
PËRGJEGJËSITË FUNKSIONALE TË QENDRËS SË TRAJNIMIT TË ADMINISTRATËS TATIMORE DHE DOGANORE

5. Qendra ka përgjegjësi funksionale të organizojë punën për:
a) hartimin dhe zbatimin e programeve të trajnimit në fushën fiskale;
b) zhvillimin e procesit të trajnimit, përfshirë përzgjedhjen e trajnerëve dhe vlerësimin e të trajnuarve;
c) përgatitjen e botimeve në fushën fiskale kur Qendra ka kapacitetet dhe mundësitë e duhura.
6. Qendra ushtron përgjegjësitë funksionale, të përcaktuara në pikën 5, të këtij vendimi, kryerja e të cilave kërkon shkallë të lartë specializimi në fushën fiskale.

KREU III
ORGANIZIMI DHE FUNKSIONIMI I QENDRËS SË TRAJNIMIT TË ADMINISTRATËS TATIMORE DHE DOGANORE

7. Qendra e shtrin veprimtarinë e saj për administratën tatimore dhe doganore në të gjithë territorin e Republikës së Shqipërisë dhe organizohet në nivel qendror, në formën e Drejtorisë së Përgjithshme.

8. Struktura dhe organika e Qendrës miratohet me urdhër të Kryeministrit, sipas përcaktimeve të legjislacionit në fuqi për organizimin dhe funksionimin e administratës shtetërore.
9. Qendra drejtohet nga drejtori i Përgjithshëm, i cili përgjigjet përpara ministrit dhe e përfaqëson atë në marrëdhënie me të tretët.
10. Marrëdhëniet e punës së drejtorit të Përgjithshëm, nëpunësve të Qendrës dhe trajnerëve të brendshëm rregullohen në bazë të dispozitave të legjislacionit për nëpunësin civil. Marrëdhëniet e punës së punonjësve administrativë rregullohen në bazë të dispozitave të Kodit të Punës. Trajnerët e jashtëm kontraktohen nëpërmjet kontratave të shërbimit.
11. Rregullorja që përcakton metodat e brendshme të punës dhe sjelljen e personelit të Qendrës miratohet nga ministri, pas propozimit të drejtorit të Përgjithshëm të Qendrës.
12. Rregullorja e trajnimeve, që përmban rregullat për zhvillimin e trajnimeve, organizimin e testimit në përfundim të trajnimeve, vlerësimin e të trajnuarve, si dhe bashkëpunimin e Qendrës me administratën tatimore dhe doganore miratohet nga ministri, pas propozimit të drejtorit të Përgjithshëm të Qendrës.
13. Pranë Qendrës ngrihet dhe funksionon Këshilli Konsultativ, me qëllim këshillimin e saj në lidhje me politikat dhe strategjitë e trajnimit në fushën fiskale dhe programet e trajnimit.
14. Këshilli Konsultativ ka këtë përbërje:
a) zëvendësministri përgjegjës për financat, i emëruar nga ministri, kryetar;
b) drejtori i përgjithshëm i Tatimeve, anëtar;
c) drejtori i përgjithshëm i Doganave, anëtar;
ç) drejtori i drejtorisë përgjegjëse për politikat fiskale dhe makroekonomike, në ministrinë përgjegjëse për financat, anëtar;
d) drejtori i përgjithshëm i Qendrës, anëtar.
15. Gjatë punës së tij, Këshilli Konsultativ bazohet në legjislacionin përkatës për funksionimin e organeve te ngjashme, në lidhje me rregullat e votimit, rendin e ditës, kuorumin dhe çështje të tjera të funksionimit të Këshilli Konsultativ.
16. Qendra ka këto detyra:
a) organizon trajnime specifike fiskale: bazë, funksionale dhe të vazhdueshme; 
b) harton programet e trajnimit përkatëse, në bashkëpunim me organet tatimore dhe doganore, në përputhje me nevojat e tyre;
c) lëshon certifikatën përkatëse të trajnimit për punonjësit dhe nëpunësit e administratës tatimore dhe doganore, pjesëmarrës në trajnim;
ç) bashkëpunon me institucione të ngjashme dhe organizata brenda dhe jashtë vendit, sipas rregullave në fuqi;
d) kryen kërkime studimore dhe analiza në fushën fiskale kur kërkohet;
 dh) dorëzon propozime, zbaton vetë ose në bashkëpunim me institucione dhe organizma publikë ose privatë dhe monitoron projekte përkatëse në fushën fiskale e të forcimit të kapaciteteve të organeve tatimore dhe doganore, brenda rolit e detyrave të Qendrës, të përcaktuara në këtë vendim kur kërkohet;
e) dërgon për këshillim pranë Këshillit Konsultativ programet e trajnimit;
ë) dërgon për njohje pranë Këshillit Konsultativ raportin vjetor të veprimtarisë;
f) raporton jo më pak se dy herë në vit para ministrit përgjegjës të financave.
17. Qendra ka stemën, logon dhe vulën zyrtare. Stema e Qendrës përbëhet nga stema e Republikës së Shqipërisë, me shënimet “Republika e Shqipërisë, Ministria e Financave dhe Ekonomisë, Qendra e Trajnimit të Administratës Tatimore dhe Doganore”, në përputhje me përcaktimet e vendimit të Këshillit të Ministrave për mënyrën e përdorimit të stemës së Republikës së Shqipërisë. 
18. Vula e Qendrës ka formën dhe elementet e përcaktuara në vendimin e Këshillit të Ministrave për rregullat e prodhimit, administrimit dhe kontrollit të vulave zyrtare. Vula prodhohet, administrohet dhe ruhet në përputhje me legjislacionin në fuqi.

KREU IV
PROGRAMET E TRAJNIMIT TË OFRUARA NGA QENDRA DHE TARIFAT

19. Në bashkëpunim me Drejtorinë e Përgjithshme të Tatimeve dhe Drejtorinë e Përgjithshme të Doganave dhe, bazuar në vlerësimin e nevojave të kryera, përkatësisht, nga këto dy drejtori të përgjithshme, Qendra harton:
a) programe të trajnimeve specifike fiskale bazë për punonjësit dhe nëpunësit e rinj të administratës tatimore dhe doganore, të punësuar dhe emëruar rishtazi, ata me kohëzgjatje jo më shumë se 1 (një) vit punë, me qëllim që të pajisen me njohuri të rëndësishme themelore përkatëse;
b) programe të trajnimeve funksionale specifike fiskale për punonjësit dhe nëpunësit e administratës tatimore dhe doganore, për specializim në vendin e punës, për zhvillimin e karrierës, ku njohuritë themelore dhe të përgjithshme thellohen përmes trajnimit, që lidhet me funksionet përkatëse administrative;
c) programe të trajnimeve të vazhdueshme specifike fiskale për të gjithë punonjësit dhe nëpunësit e administratës tatimore dhe doganore, të cilat përqendrohen në shkëmbimin e përvojave, transferimin e njohurive dhe dialogun ndërmjet stafit, përditësimin me legjislacionin dhe praktikat e reja të zbatueshme në administratën tatimore dhe doganore.
20. Qendra ofron trajnime për nëpunës jashtë administratës tatimore dhe doganore, që kanë lidhje me fushën fiskale, kur:
a) një institucion i administratës shtetërore, institucion i pavarur ose njësi e vetëqeverisjes vendore paraqet kërkesën për trajnimin e nëpunësve të tij;
b) ka kapacitetet e duhura të lira dhe nuk pengon realizimin e përgjegjësive funksionale për kryerjen e trajnimeve të planifikuara për nëpunësit e administratës tatimore dhe doganore;
c) për zhvillimin e trajnimit të tyre, nuk kërkohen shpenzime shtesë ose, kur këto shpenzime mbulohen nga fondet e buxhetit të shtetit;
ç) rregullat e organizimit parashikohen në rregulloren e trajnimeve të Qendrës.
21. Trajnimet zhvillohen me pjesëmarrje fizike në sallë ose me pjesëmarrje online. Trajnimet zhvillohen edhe si kombinim i pjesëmarrjes fizike në sallë dhe pjesëmarrjes online. Qendra ofron trajnime në distancë, sipas kërkesës, të cilat ndiqen individualisht prej nëpunësve, që plotësojnë kushtet për t’u trajnuar në fushën e tatimeve dhe doganave. Rregullat për provueshmërinë e pjesëmarrjes përcaktohen në rregulloren e trajnimeve të Qendrës.
22. Qendra bashkëpunon me qendra, shkolla, institucione të tjera, universitete dhe organizma trajnimi, në bazë të marrëveshjeve, sipas dispozitave ligjore në fuqi.
23. Trajnimet për punonjësit dhe nëpunësit e administratës tatimore dhe doganore jepen pa pagesë dhe gjatë kohës së trajnimit nëpunësi merr pagën e plotë. Punonjësit e tjerë të administratës shtetërore përfitojnë trajnimin pa pagesë, në rastet kur ka kërkesë nga institucionet përkatëse.
24. Përsëritësit e programeve të trajnimit do të paguajnë 10 000 (dhjetë mijë) lekë për program.
25. Njohuritë dhe aftësitë e fituara gjatë trajnimit bazë testohen me shkrim në “testimet e njohurive”, të organizuar në fund të procesit të trajnimit, për punonjësit, nëpunësit e rinj. Për kategoritë e trajnimit të vazhdueshëm dhe trajnimit funksional, të përcaktuar në këtë vendim, në fund të trajnimit përkatës organizohen “testime të performancës” në trajnim. Në fund të procesit, të gjitha kategoritë e pjesëmarrësve në trajnime, që kalojnë me sukses testimin përkatës, pajisen me certifikatë.
26. Rregullat e vlerësimit, testimit dhe konfirmimit të marrjes së trajnimeve përkatëse përcaktohen në rregulloren e trajnimeve të Qendrës.
27. Shkolla Shqiptare e Administratës Publike bashkëpunon me Qendrën, në lidhje me përmbajtjen e trajnimit të detyrueshëm të nëpunësve në periudhë prove të njësive që realizojnë funksionet, për të cilat është krijuar dhe funksionon administrata tatimore dhe doganore.

KREU V
KRITERET PËR TRAJNERËT DHE PAGESA E TYRE

28. Qendra ka këto kategori të trajnerëve:
a) trajnerë të brendshëm; dhe
b) trajnerë të jashtëm.
29. Kriteret e përgjithshme për trajnerët e jashtëm, të cilët ofrojnë shërbimet e tyre për Qendrën, bazuar në legjislacionin e zbatueshëm për këtë kategori shërbimesh, janë, si më poshtë vijon:
a) të punojnë ose të kenë eksperiencë pune në organet fiskale;
b) të jenë asistent lektor/lektor/profesor;
c) të kenë ekspertizën që kërkojnë programet specifike të trajnimit.
30. Për zhvillimin e trajnimeve, Qendra të lidhë me trajnerët e jashtëm kontrata shërbimi me objektin e mëposhtëm:
a) kontratë për trajnimin e punonjësve dhe nëpunësve të administratës tatimore dhe doganore e të tjerë;
b) kontratë për hartimin e kurrikulave dhe materialeve trajnuese;
c) kontratë për trajnimin e trajnerëve (ToT), kur është e nevojshme.
31. Trajnerët e jashtëm, me të cilët lidhen kontratat, sipas shkronjave “a” dhe “c”, të pikës 30, të këtij vendimi, ndahen në kategoritë e mëposhtme:
a) trajnerë të jashtëm të kategorisë së ulët, trajnerët që kanë një diplomë “Master i shkencave” ose “Master i arteve” ose “Master profesional, të përfituar në fund të studimeve të ciklit të dytë, me 120 kredite dhe me kohëzgjatje normale 2 vite akademike” apo të barasvlershme me to, sipas legjislacionit të arsimit të lartë, dhe 3–5 vite përvojë pune në fushën përkatëse, për të cilën do të ofrojnë trajnimin;
b) trajnerë të jashtëm të kategorisë së mesme, trajnerët që kanë një diplomë “Master i shkencave” ose “Master i arteve” ose “Master profesional të përfituar në fund të studimeve të ciklit të dytë, me 120 kredite dhe me kohëzgjatje normale 2 vite akademike” apo të barasvlershme me to, sipas legjislacionit të arsimit të lartë, dhe 6–10 vite përvojë pune në fushën përkatëse, për të cilën do të ofrojnë trajnimin;
c) trajnerë të jashtëm të kategorisë së lartë, trajnerët që kanë një diplomë “Master i shkencave” ose “Master i arteve” ose “Master profesional të përfituar në fund të studimeve të ciklit të dytë, me 120 kredite dhe me kohëzgjatje normale 2 vite akademike” apo të barasvlershme me to, sipas legjislacionit të arsimit të lartë, dhe mbi 11 vite përvojë pune në fushën përkatëse, për të cilën do të ofrojnë trajnimin.
32. Trajnerë të jashtëm, me të cilët lidhen kontratat e parashikuara në shkronjën “b”, të pikës 30, zgjidhen individët që plotësojnë kriteret për të qenë trajnerë të jashtëm të kategorisë së lartë.
33. Masa e pagesës për trajnerët e jashtëm përcaktohet në kontratë dhe llogaritet në varësi të kategorisë së trajnerit e të orëve të trajnimit, përkatësisht:
a) për kontratat e parashikuara në shkronjat “a” dhe “c”, të pikës 30, të këtij vendimi, masa e pagesës për çdo orë trajnimi 60-minutëshe për: 
i. trajnerët e jashtëm të kategorisë së ulët të jetë 750 (shtatëqind e pesëdhjetë) lekë; 
ii. trajnerët e jashtëm të kategorisë së mesme të jetë 1 000 (një mijë) lekë;
iii. trajnerët e jashtëm të kategorisë së lartë të jetë 1 500 (një mijë e pesëqind) lekë;
b) për kontratat e parashikuara në shkronjën “b”, të pikës 30, të këtij vendimi, masa e pagesës për hartimin e kurrikulave apo të materialeve të trajnimit, të nevojshme për zhvillimin e 6 orëve 60-minutëshe, të jetë 12 000 (dymbëdhjetë mijë) lekë;
c) në rastet e hartimit të kurrikulave apo të materialeve të trajnimit për më pak ose më shumë se 6 orë trajnimi 60-minutëshe, pagesa llogaritet në përpjesëtim me orët e trajnimit;
 ç) në rastet e rishikimit të kurrikulave, pagesa të jetë deri në 50% të pagesës së përcaktuar, sipas shkronjës “b”, të kësaj pike.

KREU VI
BOTIMET DHE PRODUKTET INTELEKTUALE

34. Qendra bën botime ose publikime në fushat përkatëse.
35. E drejta e autorit për botimet dhe publikimet e kryera, të krijuara nga trajnerët, përfshirë trajnerët e jashtëm, apo nga personat që trajnohen nga Qendra, në kuadër të trajnimeve përkatëse i përket vetëm Qendrës.

KREU VII
DISPOZITA TË FUNDIT

36. Vendimi nr. 1264, datë 16.12.2009, i Këshillit të Ministrave, “Për krijimin dhe funksionimin e Qendrës së Trajnimit të Administratës Tatimore dhe Doganore”, shfuqizohet.
37. Ngarkohet Qendra t’i propozojë për miratim ministrit përgjegjës për financat rregulloren e brendshme.
38. Nëpunësit dhe asetet e Qendrës së krijuar me vendimin nr. 1264, datë 16.12.2009, të Këshillit të Ministrave, “Për krijimin dhe funksionimin e Qendrës së Trajnimit të Administratës Tatimore dhe Doganore”, transferohen në Qendrën e krijuar me këtë vendim.
39. Ngarkohen ministria përgjegjëse për financat dhe Qendra e Trajnimit të Administratës Tatimore dhe Doganore për zbatimin e këtij vendimi.
Ky vendim hyn në fuqi në datën 1 janar 2023 dhe botohet në Fletoren Zyrtare.

ZËVENDËSKRYEMINISTËR
Belinda Balluku

